Dôvodová správa

A. Všeobecná časť

Podľa § 17 ods. 4 zákona č. 599/2003 Z. z. o pomoci v hmotnej núdzi a o zmene a doplnení niektorých zákonov (ďalej len „zákon“) sumy uvedené v § 10 až 14 zákona môže upraviť k 1. septembru kalendárneho roka vláda Slovenskej republiky nariadením.

Občanovi, ktorý je  v hmotnej núdzi a fyzickým osobám, ktoré sa s občanom v hmotnej núdzi spoločne posudzujú, patrí dávka v hmotnej núdzi a za splnenia podmienok príspevky k dávke v hmotnej núdzi, a to príspevok na zdravotnú starostlivosť, aktivačný príspevok, príspevok na bývanie a ochranný príspevok. 

Od  1. januára 2004, keď zákon nadobudol účinnosť, sa sumy dávky v hmotnej núdzi a príspevkov k dávke v hmotnej núdzi neupravovali. Vzhľadom na úpravu cien tovarov a energií a s tým súvisiace vyššie výdavky na všetky tovary a služby je treba upraviť sumy dávky v hmotnej núdzi a sumy príspevku na bývanie, pretože sumy ustanovené v zákone už nezodpovedajú výdavkom na zabezpečenie základných životných podmienok a  na úhradu nákladov spojených s bývaním.

Navrhovaná úprava súm dávky v hmotnej núdzi a príspevku na bývanie je potrebná z dôvodu toho, aby sa zmiernil dopad nárastu výdavkov, ktoré občanovi v hmotnej núdzi vzniknú a tým zabrániť jeho „prepadu“ pod hranicu chudoby.

 V predloženom návrhu nariadenia vlády sa navrhuje upraviť sumy dávky v hmotnej núdzi a sumy príspevku na bývanie takto:

sumy dávky v hmotnej núdzi

-	u jednotlivca  sumu 1450 Sk na sumu 1 530 Sk mesačne,

-	u jednotlivca s dieťaťom alebo najviac so štyrmi deťmi sumu 2 160 Sk na sumu   2 450 Sk mesačne,

-	u dvojice bez detí sumu 2 530 Sk na sumu 2 660 Sk mesačne,

-	u dvojice s dieťaťom alebo najviac štyrmi deťmi sumu 3 210 Sk na sumu 3 630 Sk mesačne,

-	u jednotlivca s viac ako štyrmi deťmi sumu 3 160 Sk  na sumu 3 640 Sk mesačne,

-	u dvojice s viac ako štyrmi deťmi sumu 4 210 Sk na sumu  4 850 Sk mesačne.

sumy  príspevku na bývanie  

-	sumu 780 Sk na sumu  980 Sk mesačne, ak ide o jedného občana v hmotnej núdzi,

-	sumu 1 330 Sk na sumu 1 670 Sk, ak ide o občana v hmotnej núdzi a fyzické osoby, ktoré sa s občanom spoločne posudzujú.

Sumy dávky v hmotnej núdzi upravené nariadením vlády s účinnosťou od 1. 9. 2004

Dávka v hmotnej núdzi | Právny stav platný od | Rozdiel
| 1. 1. 2004 | 1. 9. 2004 |
jednotlivec | 1 450 Sk | 1 530 Sk | + 80
jednotlivec s dieťaťom alebo najviac so štyrmi deťmi | 2 160 Sk | 2 450 Sk | + 290
dvojica bez detí | 2 530 Sk | 2 660 Sk | + 130
dvojica s dieťaťom alebo najviac so štyrmi deťmi | 3 210 Sk | 3 630 Sk | + 420
jednotlivec s viac ako štyrmi deťmi | 3 160 Sk | 3 640 Sk | + 480
dvojica s viac ako štyrmi deťmi | 4 210 Sk | 4 850 Sk | + 640

Sumy príspevku na bývanie upravené nariadením vlády s účinnosťou od 1. 9. 2004

Príspevok na bývanie | Právny stav platný od | Rozdiel
| 1. 1. 2004 | 1. 9. 2004 |
Jeden občan v hmotnej núdzi | 780 Sk | 980 Sk | + 200
Jeden občan v HN a fyzické osoby, ktoré sa s občanom v HN spoločne posudzujú | 1 330 Sk | 1 670 Sk | + 340

	Zvýšenie súm dávky v hmotnej núdzi na všetkých šiestich úrovniach a príspevku na bývanie s účinnosťou od 1. septembra 2004  nemá dopad na verejné financie a nevyžaduje navýšenie finančných prostriedkov rozpočtovaných na hmotnú núdzu na roky 2004 až 2007. Predpokladaný dopad zvýšenia súm dávky v hmotnej núdzi a príspevku na bývanie za obdobie od 1. 9. 2004 do 31. 12. 2004 bude cca 250 mil. Sk.  Dopady sú zapracované v celkovej kvantifikácií finančných prostriedkov na dávku v hmotnej núdzi a príspevky k dávke (príspevok na bývanie).

Rozpočtovanie finančných prostriedkov na dávku v hmotnej núdzi a príspevky k dávke a príspevok na bývanie (priorita) na roky 2005 až 2007 v tis. Sk

| Názov | 2005 | 2006 | 2007
07C0101 | Dávka v hmotnej núdzi a príspevky k dávke | 9 132 636 | 9 100 661 | 9 003 948
Priorita č. 1 | Príspevok na bývanie | 552 000 | 593 000 | 593 000

Predložený návrh nariadenia vlády je v súlade s Ústavou Slovenskej republiky, ústavnými zákonmi a inými zákonmi a medzinárodnými zmluvami, ktorými je Slovenská republika viazaná.

Doložka zlučiteľnosti

návrhu nariadenia vlády Slovenskej republiky

s právom Európskych spoločenstiev a právom Európskej únie

1. Navrhovateľ nariadenia vlády: Ministerstvo práce, sociálnych vecí a rodiny SR 

2. Názov návrhu nariadenia vlády: Nariadenie vlády Slovenskej republiky, ktorým sa upravujú sumy dávky v hmotnej núdzi a príspevku na bývanie (ďalej len „nariadenie vlády“).

3. Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu nariadenia vlády nie je prioritou aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidiel správy Európskej komisie o stave pripravenosti Slovenskej republiky na členstvo v Európskej únii a Prioritnou úlohou vlády Slovenskej republiky na rok 2004.
b)	V práve Európskej únie nie je problematika návrhu nariadenia vlády upravená.

 4.  Problematika návrhu nariadenia vlády:

      a)
      b) problematika návrhu nariadenia vlády nie je upravená v práve Európskych spoločenstiev,
 c) 
 d) problematika návrhu nariadenia vlády nie je upravená ani v práve Európskej únie.
 
5. Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:  bezpredmetné.

6. Gestor:  bezpredmetné.

7. Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie:  osobitná účasť expertov Európskej únie a domácich expertov, ani iná forma expertnej spolupráce pri príprave návrhu nariadenia vlády nebola.

B. Osobitná časť

K § 1

Navrhuje sa zvýšenie súm dávky v hmotnej núdzi.

K § 2

Navrhuje sa zvýšenie súm príspevku na bývanie. 

K § 3

Navrhuje sa účinnosť nariadenia.